Bokke moet op jongste oorwinnings voortbouDie Springbokke se Jacques Nienaber. Foto: Juan Mabromata/AFP. Die Springbokke het die Rugbykampioenskap in die tweede plek afgesluit nadat hulle vier wedstryde – twee teen Argentinië en een elk teen die All Blacks en die Wallabies – gewen het. “Ons het ŉ paar baie goeie oomblikke in die toernooi gehad, maar dan het ons ook met ŉ paar swakkes vorendag gekom. Ons sal beslis met meer bestendigheid moet speel,” het Siya Kolisi gesê. Die Springbokke het gister se kragmeting teen die Argentyne as ŉ eindstryd benader en hulle moes die wedstryd met ŉ bonuspunt en met minstens 39 punte gewen het as hulle die All Blacks van nóg ŉ Rugbykampioenskap-titel wou ontsê. Hulle het alles in die stryd gewerp, maar hul goeie oorwinning van 38 – 21 was uiteindelik nie genoeg nie. “Ons weet dat ons oor die vermoë beskik om enige span te klop, maar hierdie was beslis ŉ tree in die regte rigting omdat dit ons derde oorwinning op ŉ streep was. Ons sal graag op hierdie momentum in ons jaareindtoer wil voortbou,” het die Springbok-kaptein gesê. Volgens Jacques Nienaber was die Suid-Afrikaners goed op dreef om die verlangde punte teen Argentinië aan teken totdat die besoekers dinge in die 35ste minuut van die wedstryd deurmekaar gekrap het. “Hulle was toe suksesvol met ’n stelskoppoging en hul drie net voor rustyd het die dinamiek van die wedstryd verander. Tog kan ek nie fout met die spelers se poging vind nie. Ja, ons het ons bes probeer en ongelukkig nie die mas opgekom nie, maar jy kan nooit ’n sege in die Bok-trui as vanselfsprekend ervaar nie. Dit is baie spesiaal,” het die Springbok-afrigter gesê. Nienaber is ook tevrede met die spelerdiepte wat hy tot sy beskikking het. Die Springbok-bestuur het nou antwoorde op sommige van die vrae het wat hulle in aanloop tot die toernooi gehad het. “Daar was altyd ’n groot kwessie oor die losskakel-posisie en of Damian Willemse daar kan speel of nie. Dan verdien Frans Steyn ook ’n klop op die skouer; hy moes op baie kort kennisgewing inspring en hy sal net beter word. “Ons is egter nog nie waar ons wil wees nie en soos wat Siya tereg gesê het, ons het meer bestendigheid nodig.”